b'\n_START_ARTICLE_\nJoseph Bonaparte\n_START_SECTION_\nPrimii ani \xc8\x99i perioada napoleonian\xc4\x83\n_START_PARAGRAPH_\nBonaparte s-a n\xc4\x83scut sub numele de Giuseppe Buonaparte ca fiu al lui Carlo Buonaparte \xc8\x99i al Letiziei Ramolino la Corte, \xc3\xaen Corsica. \xc3\x8en calitate de avocat, politician \xc8\x99i diplomat a servit \xc3\xaen Cinq-Cents \xc8\x99i a fost ambasadorul francez la Roma. S-a \xc3\xaensurat cu Julie Clary pe 1 august 1794 \xc3\xaen Cuges-les-Pins, Fran\xc8\x9ba. Au avut trei fiice, Julie Jos\xc3\xa9phine Bonaparte (1796\xe2\x80\x931796), Z\xc3\xa9na\xc3\xafde Laetitia Julie Bonaparte (1801\xe2\x80\x931854) \xc8\x99i Charlotte Napol\xc3\xa9one Bonaparte (1802\xe2\x80\x931839). El le-a numit pe cele dou\xc4\x83 fiice supravie\xc8\x9buitoare ale sale drept mo\xc8\x99tenitoare. A avut de asemenea doi copii cu Maria Giulia, contes\xc4\x83 de Atri (Giulio, n\xc4\x83scut \xc3\xaen 1806 \xc8\x99i Teresa, n\xc4\x83scut\xc4\x83 \xc3\xaen 1808)._NEWLINE_\xc3\x8en 1795 Joseph a fost admis \xc3\xaen Consiliul B\xc4\x83tr\xc3\xa2nilor, unde \xc8\x99i-a folosit pozi\xc8\x9bia pentru a-\xc8\x99i ajuta fratele s\xc4\x83 r\xc4\x83stoarne Directoratul._NEWLINE_Castelul din Villandry fusese ocupat de c\xc4\x83tre guvernul revolu\xc8\x9bionar francez, iar la \xc3\xaenceputul anului 1800 fratele lui Joseph, viitorul \xc3\xaemp\xc4\x83rat Napoleon, a cump\xc4\x83rat castelul pentru el. \xc3\x8en 1806, lui Bonaparte i s-a acordat comanda militar\xc4\x83 a Neapolelui \xc8\x99i cur\xc3\xa2nd dup\xc4\x83 aceea a fost numit rege de c\xc4\x83tre Napoleon, numai pentru a fi \xc3\xaenlocuit doi ani mai t\xc3\xa2rziu de c\xc4\x83tre cumnatul s\xc4\x83u, Joachim Murat, atunci c\xc3\xa2nd Joseph a fost numit rege al Spaniei \xc3\xaen august 1808, cur\xc3\xa2nd dup\xc4\x83 invazia francez\xc4\x83._NEWLINE_A p\xc4\x83r\xc4\x83sit Neapole f\xc4\x83r\xc4\x83 tragere de inim\xc4\x83 \xc8\x99i a ajuns \xc3\xaen Spania chiar la \xc3\xaenceputul revoltei acesteia \xc3\xaempotriva domina\xc8\x9biei franceze \xc8\x99i al R\xc4\x83zboiului peninsular, \xc3\xaen care francezii au fost \xc3\xaen cele din urm\xc4\x83 alunga\xc8\x9bi de c\xc4\x83tre armatele spaniole \xc8\x99i britanice. Dup\xc4\x83 ce s-a retras cu majoritatea armatei sale \xc3\xaen nordul Spaniei, a \xc3\xaencercat s\xc4\x83 abdice de pe tronul spaniol \xc3\xaen schimbul celui neapolitan; Napoleon s-a opus acestui plan \xc8\x99i a trimis \xc3\xaent\xc4\x83riri pentru a ajuta \xc3\xaen r\xc4\x83zboiul de supunere a Spaniei. Restul domniei sale acolo a fost \xc8\x99ubred\xc4\x83, r\xc4\x83zboindu-se constant cu gherilele spaniole. Niciodat\xc4\x83 nu-\xc8\x99i va putea exercita controlul asupra \xc3\xaentregii \xc8\x9b\xc4\x83ri._NEWLINE_Spaniolii l-au poreclit Pepe Botella (\xe2\x80\x9eSticl\xc4\x83 Iosif\xe2\x80\x9d) aceast\xc4\x83 denumire p\xc4\x83r\xc3\xa2nd a proveni din faptul c\xc4\x83 acesta era mai mereu beat. Cu toate acestea, alt\xc4\x83 teorie sus\xc8\x9bine c\xc4\x83 porecla a fost cauzat\xc4\x83 de o confuzie: atunci c\xc3\xa2nd Joseph Bonaparte ie\xc8\x99ea afar\xc4\x83 din castelul unde locuia pentru a se uita prin \xc3\xaemprejurimi cu o lunet\xc4\x83, aceasta ar\xc4\x83ta ca o sticl\xc4\x83, sau fusese f\xc4\x83cut\xc4\x83 s\xc4\x83 arate ca o sticl\xc4\x83 de c\xc4\x83tre oponen\xc8\x9bii s\xc4\x83i._NEWLINE_Suporterii lui Joseph Bonaparte erau numi\xc8\x9bi josefinos sau afrancesados (franciza\xc8\x9bi). \xc3\x8en timpul domniei sale a pus cap\xc4\x83t Inchizi\xc8\x9biei spaniole, una din cauze fiind \xc8\x99i aceea c\xc4\x83 Napoleon era \xc3\xaen rela\xc8\x9bii proaste cu papa Pius al VII-lea \xc3\xaen acea perioad\xc4\x83. \xc3\x8en ciuda acestor eforturi pentru a-\xc8\x99i spori popularitatea, na\xc8\x9bionalitatea \xc8\x99i sprijinul str\xc4\x83in ale lui Bonaparte, plus apartenen\xc8\x9ba acestuia la o loj\xc4\x83 masonic\xc4\x83, au garantat practic faptul c\xc4\x83 nu va fi acceptat niciodat\xc4\x83 ca monarh legitim de c\xc4\x83tre majoritatea popula\xc8\x9biei spaniole. \xc3\x8en timpul domniei sale asupra Spaniei, Venezuela \xc8\x99i-a declarat independen\xc8\x9ba (1810) fa\xc8\x9b\xc4\x83 de Spania, fiind prima na\xc8\x9biune care recurge la acest fapt. De-a lungul R\xc4\x83zboiului peninsular, comanda sa asupra for\xc8\x9belor franceze din Spania s-a dovedit a fi doar formal\xc4\x83, deoarece comandan\xc8\x9bii s\xc4\x83i insistau ca fratele mai mic al regelui s\xc4\x83 fie de acord cu instruc\xc8\x9biunile lui Joseph \xc3\xaenainte de a le urma._NEWLINE_Bonaparte a abdicat \xc8\x99i s-a \xc3\xaentors \xc3\xaen Fran\xc8\x9ba dup\xc4\x83 \xc3\xaenfr\xc3\xa2ngerea din B\xc4\x83t\xc4\x83lia de la Vittoria. A fost considerat de c\xc4\x83tre bonaparti\xc8\x99ti ca fiind mo\xc8\x99tenitorul de drept al tronului Fran\xc8\x9bei dup\xc4\x83 moartea fiului lui Napoleon, Napoleon al II-lea \xc3\xaen 1832, de\xc8\x99i nu a \xc3\xaentreprins mai nimic \xc3\xaen vederea prelu\xc4\x83rii puterii.\n_START_SECTION_\n\xc3\x8en America\n_START_PARAGRAPH_\nBonaparte a tr\xc4\x83it o perioad\xc4\x83 de timp \xc3\xaen Statele Unite, ini\xc8\x9bial \xc3\xaen New York City \xc8\x99i Philadelphia, unde casa sa a devenit sediul activit\xc4\x83\xc8\x9bii expatria\xc8\x9bilor  francezi, \xc3\xaens\xc4\x83 mai t\xc3\xa2rziu s-a mutat pe o proprietate numit\xc4\x83 Point Breeze \xc3\xaen Bordentown, New Jersey, l\xc3\xa2ng\xc4\x83 r\xc3\xa2ul Delaware. Casa lui Joseph era pe un deal din cauza temerii sale de a nu fi atacat de vreun agent al inamicilor Fran\xc8\x9bei, Anglia sau Spania, precum \xc8\x99i de americani ostili cauzei sale. Subsolul con\xc8\x9bine tunele care sunt fortificate cu c\xc4\x83r\xc4\x83mizi \xc8\x99i erau destul de \xc3\xaenalte pentru ca o persoan\xc4\x83 s\xc4\x83 mearg\xc4\x83 st\xc3\xa2nd dreapt\xc4\x83 \xc3\xaen picioare. Se crede de asemenea c\xc4\x83 a \xc3\xaent\xc3\xa2lnit Diavolul din Jersey \xc3\xaen timp ce v\xc3\xa2na acolo. _NEWLINE_Joseph Bonaparte s-a \xc3\xaentors \xc3\xaen Europa unde a murit la Floren\xc8\x9ba, Italia \xc8\x99i a fost \xc3\xaengropat \xc3\xaen complexul de cl\xc4\x83diri Les Invalides din Paris.'